*Projekts*

LATVIJAS REPUBLIKAS MINISTRU KABINETS

2020. gada \_\_\_.\_\_\_\_\_\_\_ Noteikumi Nr.

1. Rīgā (prot. Nr.  . §)

**Politiskajām organizācijām (partijām) piešķirtā valsts budžeta finansējuma izlietojuma noteikumi**

Izdoti saskaņā ar Politisko organizāciju (partiju)

finansēšanas likuma 7.4 panta 1.1 daļu,

7.4 panta trešo daļu

**I. Vispārīgie jautājumi**

1. Noteikumi nosaka:

1.1. politiskajām organizācijām (partijām) un politisko organizāciju (partiju) apvienībām piešķirtā valsts budžeta finansējuma izlietojuma mērķu grupu veidus un pieļaujamos izdevumus;

1.2. valsts budžeta finansējuma izlietošanas pamatojuma dokumentu iesniegšanu Korupcijas novēršanas un apkarošanas birojam.

2. Valsts budžeta finansējumu politiskā organizācija (partija) un politisko organizāciju (partiju) apvienība ir tiesīga izlietot vienīgi Politisko organizāciju (partiju) finansēšanas likumā paredzētajiem mērķiem, ievērojot šajos noteikumos paredzētos valsts budžeta finansējuma izlietojuma ierobežojumus.

**II. Valsts budžeta finansējuma izlietojums politiskās un saimnieciskās darbības nodrošināšanai**

3. Politiskā organizācija (partija) un politisko organizāciju (partiju) apvienība rīkojas ar piešķirtajiem valsts budžeta finanšu līdzekļiem lietderīgi:

3.1. rīcībai jābūt tādai, lai mērķi sasniegtu ar iespējami mazāko finanšu līdzekļu izlietojumu;

3.2. par šiem finanšu līdzekļiem īpašumā vai lietošanā iegūstama manta vai saņemtais pakalpojums iegādājams par iespējami izdevīgāko cenu.

4. Politisko organizāciju (partiju) un to apvienību politiskās un saimnieciskās darbības nodrošināšanā valsts budžeta finansējumu aizliegts izmantot:

4.1. privātām vajadzībām;

4.2. vajadzībām, kas nav saistītas ar politisko darbību;

4.3. dāvanām un ziedojumiem, izņemot suvenīriem ar politiskās organizācijas (partijas) un politisko organizāciju (partiju) apvienības simboliku;

4.4. tabakas izstrādājumu un alkoholisko dzērienu iegādei;

4.5. ekskluzīvu vai pārmērīgi dārgu lietu vai pakalpojumu iegādei, izņemot gadījumus, kad politiskā organizācija (partija) vai politisko organizāciju (partiju) apvienība var pamatot to objektīvu nepieciešamību politiskās un saimnieciskās darbības nodrošināšanai;

4.6. atalgojumam valsts amatpersonām, kas minētas likuma "Par interešu konflikta novēršanu valsts amatpersonu darbībā" 4. panta pirmās daļas 1., 2., 3., 4., 5., 6., 7., 8., 9., 10., 11., 12., 13., 14., 16., 18., 19., 19.1, 21. un 26. punktā;

4.7. atalgojumam pārējām valsts amatpersonām, kas pārsniedz vienas minimālās mēnešalgas apmēru mēnesī.

5. Korupcijas novēršanas un apkarošanas birojs, pārbaudot, vai iegādātā lieta vai pakalpojums nav ekskluzīvs un atbilst tirgus vērtībai, piemēro:

5.1. tiešo aprēķinu metodi, tas ir, pamatojas uz politiskās organizācijas (partijas) grāmatvedības reģistros norādītajiem datiem un attaisnojuma dokumentiem;

5.2. netiešo aprēķinu metodi, tas ir, aprēķina patieso darījuma vērtību, pamatojoties uz savā rīcībā esošo informāciju.

**III. Valsts budžeta finansējuma izlietojums politisko organizāciju (partiju) reģistrētās un nereģistrētās apvienībās**

6. Politisko organizāciju (partiju) apvienībai piešķirto valsts budžeta finansējumu aizliegts izmantot tādas politisko organizāciju (partiju) apvienību veidojošas politiskās organizācijas (partijas) politiskajai aģitācijai, kas Saeimas, pašvaldību domes vai Eiropas Parlamenta vēlēšanās iesniedz atsevišķu kandidātu sarakstu.

7. Politiskajām organizācijām (partijām) apvienojoties, valsts budžeta finansējumu aizliegts izmantot:

7.1. politisko organizāciju (partiju) vai to apvienības, kas nesaņem valsts budžeta finansējumu, bet ar kuru apvienojusies politiskā organizācija (partija) vai to apvienība, kas saņem valsts budžeta finansējumu, politiskās un saimnieciskās darbības nodrošināšanai, izņemot kopējai politiskajai aģitācijai;

7.2. politisko organizāciju (partiju) vai to apvienības, kas nesaņem valsts budžeta finansējumu, bet ar kuru politiskā organizācija (partija) vai to apvienība, kas saņem valsts budžeta finansējumu, iesniedz kopīgu kandidātu sarakstu pašvaldību domes vēlēšanās, politiskās un saimnieciskās darbības nodrošināšanai, izņemot kopējai politiskajai aģitācijai.

**IV. Valsts budžeta finansējuma izlietošanas pamatojuma dokumentu iesniegšana**

8. Politiskā organizācija (partija) un politisko organizāciju (partiju) apvienība iesniedz valsts budžeta finansējuma izlietošanas pamatojuma dokumentus Korupcijas novēršanas un apkarošanas birojam mēneša laikā pēc gada pārskata iesniegšanas.

**V. Noslēguma jautājums**

9. Noteikumi stājas spēkā 2020. gada 15. janvārī.

Ministru prezidents Arturs Krišjānis Kariņš

Ministru prezidenta biedrs,

tieslietu ministrs Jānis Bordāns

Iesniedzējs:

Ministru prezidenta biedrs,

tieslietu ministrs Jānis Bordāns